b'\n_START_ARTICLE_\nPreto\xc4\x8dna citometrija\n_START_SECTION_\nMerjenje sipanja svetlobe\n_START_PARAGRAPH_\nLaserski \xc5\xbearek je usmerjen skozi hidrodinamski sistem citometra in ko celica pre\xc4\x8dka laserski \xc5\xbearek, se svetloba na njej sipa. Sipano svetlobo merimo z dvema fotodetektorjema in sicer z enim, ki je postavljen v smeri svetlobnega vira (angl.  Forward scatter oz. FSC) in drugim, ki je postavljen pod pravim kotom glede na sipano svetlobo (angl. Side scatter oz. SSC). Jakost prepu\xc5\xa1\xc4\x8dene svetlobe, ki jo zazna prvi fotodetektor je obratnosorazmerna velikosti celic, torej ve\xc4\x8dje celice prepustijo manj svetlobe, na grafu pa zabele\xc5\xbeimo mo\xc4\x8dnej\xc5\xa1i signal. Zrnatost celice je odraz koli\xc4\x8dine in lastnosti membranskih struktur celice in sicer lizosomov, fagosomov, ER in drugih organelov. Ko svetloba z laserja zadane te strukture, se od njih sipa v vse smeri. Fotodetektor SSC zazna jakost odbite svetlobe, ko se ta sipa na organelih. Bolj kot so celice zrnate ve\xc4\x8d svetlobe sipajo, zato je tudi signal ki ga zabele\xc5\xbeimo mo\xc4\x8dnej\xc5\xa1i. Porazdelitev posameznih celic v suspenziji, razporejenih glede na velikost in zrnatost, lahko prika\xc5\xbeemo s histogramom ali s to\xc4\x8dkovnim diagramom.\n_START_SECTION_\nMerjenje fluorescence\n_START_PARAGRAPH_\nSodobni preto\xc4\x8dni citometri poleg velikosti in zrnatosti omogo\xc4\x8dajo tudi merjenje fluorescence in sicer z ve\xc4\x8d flurescen\xc4\x8dnimi fotodetektorji hkrati. Ti lovijo emitirano svetlobo dolo\xc4\x8dene valovne dol\xc5\xbeine, ki jo oddaja barvilo. Fotodetektorji pretvorijo svetlobne signale v elektri\xc4\x8dne, ki jih na ra\xc4\x8dunalniku obdelamo in grafi\xc4\x8dno prika\xc5\xbeemo. S fluorescen\xc4\x8dnimi barvili, ki so najpogosteje vezana na protitelesa, lahko ozna\xc4\x8dimo strukture, na katera se ta protitelesa ve\xc5\xbeejo, na povr\xc5\xa1ini celice ali v njeni notranjosti. \xc4\x8ce uporabljamo razli\xc4\x8dne fluorokrome, ki absorbirajo svetlobo v enakem valovnem obmo\xc4\x8dju, emitirajo pa jo v razli\xc4\x8dnih, lahko opazujemo ve\xc4\x8d razli\xc4\x8dnih celi\xc4\x8dnih ozna\xc4\x8devalcev hkrati.'